text:
O vin capît che fevelâ di lat, te nestre regjon, al è distaponâ un cjaldîr di polemichis, piês cun piês se si bute il voli ae Cjargne, e su lis barufis su la marcje “Latte Carnia”, proprietât dal Consorzi des Latariis Furlanis, che al semee che al vedi dentri ben pôc lat furlan, pratichementri nuie di cjargnel. Si dîs che al sedi pe buine part lat de Bavarie, cun dutis lis fotis che a cualchidun i vegnin par vie dal fat di doprâ un non cuntune indicazion gjeografiche, cence che cheste e rapresenti pardabon la origjin dal prodot, e cence puartâ nuie ae tiere di indulà che al rive il so non.
Ma – esatementri – cemût sino metûts ca in Friûl sul front de produzion dal lat?
Stant ai dâts de Regjon, lis aziendis agriculis che si dedichin a produsi lat a saressin plui o mancul 1.800, e in mont al sarès l’orientament produtîf prevalent. Ancje se al somee che a sedin simpri di plui i arlevadôrs che a rinunziin aes vacjis par butâsi su lis cjavris, che si puedin tirâ sù cence dutis chês limitazions che a rivin de normative europeane e che si prestin miôr a un marcjât di prodots – forsit plui di nicje ma miôr rimunerâts -, ideâi par produzions piçulis e filieris curtis.
Dut câs – simpri stant ae Regjon – lis vacjis par produsi lat a saressin plui di 40 mil (43 mil dai conts fats un pâr di agns fa), par une produzion complessive di 254 mil toneladis di lat, che al rapresentarès il 10% de intere produzion agricule regjonâl.
La carateristiche – ancje storiche – di chescj arlevaments, e je la dimension avonde piçule, cul 50% des aziendis che a puedin fâ cont dome su 20-30 etars di Sau (che e sarès la “superficie agricule usade”, pascul, spaltadis o spazi di lavôr ator de stale), e in medie un numar di bestiis che al va di 25 a 65. Che, se si confronte cun cierts arlevaments de Planure Padane, al è un numar che al fâs cuasi ridi, pôc di plui di une stale di une vecje comunitât contadine di colons di une volte.
Une dimension di imprese che, al è clâr, e rint ancje complicât valutâ ben dulà che al va a finî il lat, parcè che dal sigûr une part di chestis aziendis, come chês di mont che a provin ancjemò a puartâ lis vacjis in malghe, po dopo a indrecin il lôr lat a piçulis produzions locâls a nivel artesanâl. E – tant par dî – e sta rivant ancje in Friûl la figure dal “affinateur” tant celebrât in France, chel professionist che al cjol dal malghês o dal cjasâr lis formis a pene fatis cul lat crût di grande cualitât e lis “afine” in cantine, par rivâ a vê piçulis zoiis di savôr, di vendi a presits elevâts, di fûr de grande distribuzion.
Pal rest, se il setôr si ten sù – si fâs par dî, che ogni dì al è cualchi piçul arlevadôr che al mole, pleât des tassis simpri plui gravosis e di un marcjât che al paie il lat al produtôr une miserie vergognose –, al è probabilmentri midiant di une buine rêt tradizionâl di latariis e di consorzis di zone, che ancjemò a rivin a tirâ dongje il lat dai lôr e a tirâ fûr une produzion di formadi (e di spongje, di scuete, cumò ancje di jogurt…) che e cjate colocazion tes lôr stessis buteghis, ancjemò avonde preseadis dai furlans, massime in paîs.
E po dopo, une buine poie e reste la Dop Montâs, che e assorbìs une buine fete de produzion regjonâl. Ancje se al ven ben di pensâ che – forsit – ancje chel nestri tant preseât formadi nol sedi sostignût come che al meretarès sul marcjât mondiâl, se il cogo american di origjin furlane che al à di resint vinçude la edizion dai Stâts Unîts dal popolâr program tv “Masterchef” (Luca Manfrè di Davian, trionfadôr de finâl, ancje in gracie dal nestri frico presentât in semifinâl) al à declarât in maniere cjandide che lui il frico al scuen fâlu cul Parmigiano, parcè che in Americhe il Montâs propit no si cjate. E, scusait, al ven propit di mangjâsi lis mans dal gnervôs, se di une bande i nestris arlevadôrs no san ce fâ di se e di chê altre il nestri prodot plui famôs al salte fûr che al è une raritât!
Pal rest, si compre il lat in Baviere. E se chest, par une tiere tradizionalmentri di vacjis e di formadi, us somee normâl… Che in timps tant che chei ca, li che al mancje il lavôr e la economie e je ferme, al pararès avonde normâl tornâ propit a fâ chel che o sin simpri stâts brâfs di fâ. Ma, naturalmentri, prime di dut bisugnarès meti man a dut il discors in maniere serie, parcè che tra normativis europeanis, casins cu lis “cuotis lat”, burocrazie italiche, tassis fûr cul cjâf, concorince di altris teritoris miôr organizâts, e – o zontarès – cence jessi bogns di faâun tic fâ scuadre, tocje rassegnâsi a bevi “Milch”, invezit che il nestri bon lat… ❚
Ma ce fin fasial il lat furlan?............
O vin capît che fevelâ di lat, te nestre regjon, al è distaponâ un cjaldîr di polemichis, piês cun piês se si bute il voli ae Cjargne, e su lis barufis su la marcje “Latte Carnia”, proprietât dal Consorzi des Latariis Furlanis, che al semee che al vedi dentri ben pôc lat furlan, pratichementri nuie di cjargnel. Si dîs che al sedi pe buine part lat de Bavarie, cun dutis lis fotis che a cualchidun i vegnin par vie dal fat di doprâ un non cuntune indicazion gjeografiche, cence che cheste e rapresenti pardabon la origjin dal prodot, e cence puartâ nuie ae tiere di indulà che al rive il so non.


c: text/html

text:
Tiere tante. Lavor tant. Braçs doi sôi.
– Cjatiti une femine, une cristiane che ti judi. Ce maniere puedistu atindi a dut di bessôl?!
Di cristianis ator and’ jere, ma che i lessin ben a lui…chel al jere un altri discors.
– Eh! Une cristiane! Facil di dî. A mi conventaressin braçs! Tiere tante, lavor tant!
Une dì al passe cul muturin devant di un grant bearç. Dentri un biel cjar di fen. A son daûr a butâlu sù su la tieze.
– Ce race di forcjadis! Ce race di braçs che al à di vê chel li, chel che al è sul cjar! Ce race di comedons, cjale lì!
Al si ferme a cjala miôr.
Di no crodi! E je une femine! Une femine zovine! Di no crodi.
Al ferme il muturin, di corse dentri intal bearç. Une femine anziane e je daûr a ramondâ verduris, sentade in bande.
– Ise sposade chê li? – i domande sburît.
– No
-Le cjol jo!
di Laurin Zuan Nardin

robotstxt: allowed

filter: keep


text:
«Pordenon calling»? «Anarchy in Friûl»? Trente agns dopo, il punk talian a à ancjemò lidrîs dutis furlanis. Tal 1979 e vignive fûr la innomenade Compilation dal cjampanîl, il prin 33 zîrs dal punk talian, dut made in Pordenon, sunât dai grups punk leâts al progjet (dut spontanei) dal The Great Complotto. Un disc fat in numar contignût, un centenâr di copiis, che no si cjate nancje plui.
Vuê, an 2009, la Shake edizioni lu à ristampât su cd. Al baste dome metilu dentri tal letôr par scomençâ il viaç…
Dopli taramot_ Mai dal 1976: un taramot trement al bute jù mieç Friûl. Zenâr dal 1977: la Ingletiere e je sconvolte di un altri taramot, dome musicâl cheste volte. E cualchidun al scomence a clamâ punk chê musiche svelte, plene di energjie, cussì diferente dal barochisim dal progressive rock. Fevrâr dal 1978: par judâ la ricostruzion dai pais teremotâts dal Friûl, si podeve fâ il propri servizi civîl tant che vigjii dal fûc. In caserme si cjatin cussì Ado, Gibson, Mario Brunetta e miss xoX, zovins di Pordenon che a scoltin chê musiche cussì direte, sunade di The Clash, Sex Pistols e dai americans Ramones. Un moment, e la faliscje e je impiade.
Nimis caput mundi_ Il studi di regjistrazion Avf di Nimis, specializât in corâls alpinis e musiche folk, al è il lûc sielzût pe realizazion dal prin EP (extended play) dal punk talian (il 33 zîrs dal Cjampanîl, invezit, al sarà fat a Bologne). Di une bande dôs cjançons dai Tampax di Ado, di chê altre trê dai HitlerSS di xoX. I zovins, tra i puartis dal cors di Pordenon, a àn imparât a sunâ di bessôi, inventantsi nons e sorenons improbabii, che a duravin spes dome il timp di une dì. A àn dome 20 agns, ma lis ideis ben claris, tai scantinâts dal vecjo Pordenon, che par lôr al è l’imagjinari Stât di Naon. Pure filosofie punk, cuinçade cun grafiche, piture, comunicazion urbane, fanzines, poesie, amicizie e tante, tante musiche.
London is burning_ La citât dal punk ju clame a gran vôs. Il 17 di Mai dal 1979, a Portobello Road, Tampax e HitlerSS a tignivin il lôr prin e ultin conciert te tiere de regjine Elisabete. Un conciert di 1 minût e 30 seconts, dut sunât cun struments…di carton. Chei vêrs a son stâts secuestrâts ae dogane, ma ai zovins di Pordenon no ur è colade la anime e si son tornâts a fâ bessôi dute la strumentazion cun cartons cjatâts a Londre. Il live di chê performance, e je la trace numar 10 de compilation dal Cjampanîl, vignude fûr pôc dopo pe Italian Records di Bologne. In cuviertine, la foto in blanc e neri dal cjampanîl pordenonês de glesie di Sant Zorç. Par un pâr di agns, Pordenon al fo la capitâl dal punk talian, contraponude al Milan de new wave, e lis bands di Naon a forin ancje riprendudis des televisions nazionâls.
Rockstars cun filosofie_ Trente agns dopo, presentant la ristampe e un libri dedicât ae lôr esperience, i protagoniscj a àn dite che il punk ju à salvâts. Cun mancul cjavei tal cjâf, o cun tancj cjavei blancs, cu la stesse energjie de fin dai agns ’70, a àn ancje ricuardât che se a son masse vecjos par fâ lis rockstars, a son une vore zovins par jessi filosofis.
Davide Francescutti
____________________________________________
Musiche cence timp
A somein sunadis chê altre dì, e no trente agns indaûr, lis cjançons de compilation dal cjampanîl. Si va des sperimentazion eletronics di «Paraguay» dai Mess (trace 1) fin ai ritmis rockabilly dai Sex Angels cun «LA beat». Ma ancje spazi par peraulis d’impegn, par esempli cun «Atoms for Energy» dai Musique Mecanique, e i 9 seconts di silenzi di «Individual therapy» dai Mind invaders, e la visionarie «I’m in love with my computer» (pensait, 1979!) dai Andy Warhol Banana Technicolor. Par scuvierzi dut, lait sul sît The Great Complotto,
www.thegreatcomplotto.it
Punk par furlan: Inzirli
Ma il punk al è stât ben vîf ancje di chê altre bande dal Tiliment. I Inzirli a son stâts un grup musicâl furlan punk/hardcore, cun influencis che a rivin fin ae musiche new wave, come che si lei su Wichipedie. Atîfs dal 1990 al 1996, a àn fat un grum di concierts ator pe Italie e ancje fûr. I lôr tescj a jerin par furlan e par talian. Te mini biografie dal grup, “Inzirli, una storia per caso” (Snait, 2001), scrite dal front man Max Mauro, si conte cemût che la lôr musiche e fos rivade fin suntune radio nord americane. I components dal grup a jerin Oscar, Max, Marco, Gb. Par scuvierzi la lôr musiche, lait su http://www.airmp3.net/download/-amor_traicionero/mp3/dlXa_fb8f4_8
SPECIÂL – Pordenon, la citât dulà che al è nassût il punk talian............
«Pordenon calling»? «Anarchy in Friûl»? Trente agns dopo, il punk talian a à ancjemò lidrîs dutis furlanis. Tal 1979 e vignive fûr la innomenade Compilation dal cjampanîl, il prin 33 zîrs dal punk talian, dut made in Pordenon, sunât dai grups punk leâts al progjet (dut spontanei) dal The Great Complotto. Un disc fat in numar contignût, un centenâr di copiis, che no si cjate nancje plui.


text:
Lenghe indoeuropean
Par lenghis indoeuropeanis si met dongje un grant numar di lenghis distribuidis pal mont, che a àn la stesse origjin linguistiche. La lenghe origjinâl, davoûr i lenghistics, e je l'Indoeuropean. Chestis lenghis a son scompartidis in diviers grancj grups.
Principâi grups[cambie | modifiche il codiç]
La liste no mostre dute la detaiade division dês lenghe, viodi i singûi grups
- Grup slâf
- Grup germanic
- Grup celtic
- Grup italic
- Grup traco-frigic
- Grup baltic
- Grup grec
- Grup iliric
- Grup anatolic
- Grup iranic
- Grup indoarian
- Grup armen
- Grup tocari
- Altris lengis indoeuropeanis isoladis


text:
Il Stât francês, un dai plui nazionaliscj in Europe, pai fâi cuintri a lis minorancis no adote la tatiche de Italie (un altri biel vues in cont di nazionalisim) ven a stai il spietâ par spietâ, lis peraulis e nissun fat, il voltâsi de altre bande. Nol à fastidis a doprâ lis manieris fuartis e l’esempli nus ven de cuistion Bretone.
Di chês bandis, a van indenant lis iniziativis par domandâ la riunificazion dal dipartiment de Loire Atlantiche cul rest de Bretagne storiche intune regjon uniche, ma a compagnâlis dispès e je la rispueste repressive des autoritâts francesis. Doi i câs sucedûts il mês passât.
ARESCJ_ Intant dal Festival Interceltic che si davuelç zaromai di agns a An Oriant / Lorient, une delegazion de organizazion Bretagne Réunie e à otignût dai organizadôrs de manifestazion il permès di partecipâ ae sfilade dai grups adun cu lis realtâts che a rivavin de aree di Naoned / Nantes par rivendicâ la partignince di chest dipartiment ae Bretagne. Sul prin tacâ de sfilade funzionaris di polizie ju àn però arestâts par vie che, secont lôr, no vevin dirit di partecipâ a di une manifestazion culturâl, ma a àn vût di liberâju dopo che i organizadôrs a àn spiegât che la lôr partecipazion e jere stade autorizade. Chel istès la delegazion di Bretagne Réunie no à rivât a finî la sfilade par vie che i stes funzionaris di polizie ju àn obleâts a bandonâ la manifestazion dopo che a vevin fat une part dal percors.
NO AL CARTEL_ A Blaen, invezit, il prefet al à ordenât ae aministrazion comunâl di gjavâ un cartel logât su la jentrade dal paîs là che si rivendicave il dirit de Loire Atlantiche di partignî a di une regjon unitarie cun chei altris cuatri dipartiments bretons. A autorizâ il cartel al jere stât il consei comunâl cuntun vôt maioritari. Intal ordin de prefeture no son stadis nancje motivadis lis resons par gjavâ il cartel. ❚
Internazionalitari/Redazion
In Bretagne, la repression de France cuintri de riunificazion............
Il Stât francês, un dai plui nazionaliscj in Europe, pai fâi cuintri a lis minorancis no adote la tatiche de Italie (un altri biel vues in cont di nazionalisim) ven a stai il spietâ par spietâ, lis peraulis e nissun fat, il voltâsi de altre bande. Nol à fastidis a doprâ lis manieris fuartis e l’esempli nus ven de cuistion Bretone.


text:
Salût di jentrade
1 Jo, il predi, a la Siore preferide e ai siei fîs che ur vuei ben te veretât, e no dome jo ma ducj chei ch’a àn cognossude la veretât, 2 par vie de veretât ch’e je in vualtris e ch’e starà cun nô par in eterni: 3 gracie, remission e pâs de part di Diu Pari e de part di Gjesù Crist, Fi dal Pari, te veretât e tal amôr.
Esortazion a volêsi un ben di fradis
4 Mi soi indalegrât un grum parcè che o ài cjatât cualchidun dai tiei fîs ch’a cjaminin te veretât, seont il comandament ch’o vin vût dal Pari. 5 E cumò ti prei te, Siore, no par dâti un comandament gnûf ma chel ch’o vin vût dal principi, di volêsi ben un cul altri. 6 E l’amôr al sta in chest: tal cjaminâ daûr dai siei comandaments. Chest al è il comandament che o vês sintût dal principi: lait indenant in chel.
Stâ vuardâts dai imbroions
7 Tal mont a son rivâts une vore di imbroions, che no ricognossin Gjesù vignût te cjar. Ve l’imbroion e l’anticrist! 8 Tignîtsi simpri vuardâts, che no us capiti di pierdi ce ch’o vês lavorât ma di rivâ invezit a vê il premi dut intîr. 9 Chel ch’al va plui in là e nol sta a la dutrine di Crist, nol à Diu. Chel ch’al sta a la dutrine, al à il Pari e il Fi.
10 Se cualchidun al ven li di vualtris cence puartâus cheste dutrine, no stait a lassâlu jentrâ in cjase e lassait ancje di saludâlu; 11 parcè che chel che lu salude al à part cun lui tes sôs brutis oparis.
Peraulis di cumiât
12 O varès ancjemò tant ce scrivius, ma no ài volût fâlu a mieç de cjarte e dal ingjustri; o ài sperance di vignî li di vualtris e di podêus fevelâ a bocje, par che la vuestre gjonde e rivi al colm.
13 Ti saludin i fîs di tô sûr, la preferide.


text:
Sot dal arbul di Nadâl al è rivât il gnûf disc solist di Gweltaz Adeux, che dai prins agns Otante dal secul passât al è un dai personaçs plui impuartant dal panorame musicâl de Bretagne, in gjenerâl e in particolâr inte suaze de produzion in lenghe bretone. L’album, che tal so titul (“Eyjafjallajökull”) al ricuarde il non di un vulcan islandês, al met dongje dodis tocs di rock melodic e potent, cjantâts e sunâts cun snait e cun mistîr.
L’implant des cjançons al è sempliç e di sostance, vôs e ghitaris a jemplin i spazis, la sezion ritmiche e fâs il so e ogni tant al salte fûr ancje un piano, un orghin o cualchi percussion che a insiorin la recipe che par so cont e je za sauride e svariade.
Il disc si disvilupe tra la ande pop de cjante che i da il titul ae racuelte, rivocs di hard rock e gotis di psichedelie. Une segnalazion particolâr le merete “Mil Den”, che e conte di chei tancj di lôr che ogni an a fasin la Redadeg (la maratone pe lenghe bretone) e là che si ricognòs un riferiment ae linie armoniche di “Ni a sell ouzh an heol”, classic dal repertori dai EV, la storiche band di Nantes là che Gweltaz Adeux al à cjantât e sunât dal 1981 al 2007.
Gweltaz Adeux, “Eyjafjallajökull”, Coop Breizh, 2017.
di Marco Stolfo


text:
Ogni cuatri agns lis elezions pal Sámediggi, il Parlament sami (cussì si clame la popolazion de Laponie inte lenghe locâl, ndr) de Finlande, a permetin di decidi i 21 rapresentants che a varan in man l’autoguvier culturâl di cheste comunitât. I sami a son sparniçâts par cuatri stâts: dopo de Finlande, in Norvegie (su par ju in 40.000), Svezie (20.000), e Russie (2.000). Lis listis eletorâls pal Sámediggi a vegnin inzornadis su la fonde des domandis di adesion che a rivin ai organisims parlamentârs, ancje se la ultime peraule i spiete ae cort aministrative supreme de Finlande. In dì di vuê si stime che ta chest stât i sami a sedin 10 mil, ma i eletôrs dal Parlament de comunitât a son uns 6 mil
CE ISAL SUCEDÛT
Vie pal 2015 i organisims parlamentârs a àn acetât plui o mancul cinccent domandis rivadis in buine part dai fîs di membris za iscrits che a àn finît 18 agns. Cuasi dusinte personis che a àn vût boçade la lôr domande a àn presentât ricors denant de cort supreme finlandese che e à dât reson a 93 di lôr. La decision e à creât un scuintri dûr tra il Parlament sami e lis istituzions finlandesis acusadis di pontâ ae assimilazion de comunitât. Cheste situazion e sabore divisions pericolosis dal moment che i rapresentants des istituzions sami a disin che il ricognossiment de bande de comunitât al è un element fondamentâl par jessi pardabon dai sami intant che lis personis che si sintin di partignî a cheste comunitât a san che la lôr esclusion des listis eletorâls pal Sámediggi no i permet un plen ricognossiment de lôr identitât. ❚
Internazionalitari/La Patrie dal Friûl
Sami: scuintri in Finlande su la partignince ae comunitât............
Ogni cuatri agns lis elezions pal Sámediggi, il Parlament sami (cussì si clame la popolazion de Laponie inte lenghe locâl, ndr) de Finlande, a permetin di decidi i 21 rapresentants che a varan in man l’autoguvier culturâl di cheste comunitât. I sami a son sparniçâts par cuatri stâts: dopo de Finlande, in Norvegie (su par ju in 40.000), Svezie (20.000), e Russie (2.000). Lis listis eletorâls pal Sámediggi a vegnin inzornadis su la fonde des domandis di adesion che a rivin ai organisims parlamentârs, ancje se la ultime peraule i spiete ae cort aministrative supreme de Finlande. In dì di vuê si stime che ta chest stât i sami a sedin 10 mil, ma i eletôrs dal Parlament de comunitât a son uns 6 mil


text:
Di un pôc di timp in ca si viôt ator une bandiere furlane particolâr. Invezit dal fonts blu de nestre bandiere nazionâl classiche, di fat, lu à ros. Si pues scuasit dî che e je une gnove mode, tal cjamp dai simbui furlans. Di dulà vegnie fûr?
O savìn che la antighe steme de Patrie dal Friûl e je la acuile araldiche di aur in cjamp celest che e jere parsore dai sigjîi dal Stât, su lis monedis batudis dai patriarcjis (tant che Bertolt di Andechs, Volchero, Ottobono e Beltram, par esempli) e in pituris murâls (une si cjatile ancjemò a Udin su la puarte di Sant Bortolomiu in vie Manin). L’esemplâr plui cognossût e antîc de bandiere patriarcjâl al è esponût intal Domo di Udin.
Propit l’an passât, la diretore dal Museu Maria Beatrice Bertone e à confermât che chel tiessût conservât al è propit dal Tresinte, disint cussì al nestri gjornâl: «La cualitât dal taffetà di sede e je dal Tresinte. Ancje lis cusiduris a son contemporaniis dal cjamiç. O podìn duncje dî che nol è stât tornât a meti dopo, ma che al è chel origjinari» (La Patrie dal Friûl, Març dal 2016).
Al è un drap cuadrangolâr cul fonts celest, cun parsore une grande acuile di aur, che al è stât cusît sul cjamesot di lin blanc che al faseve sù il cuarp dal patriarcje Beltram di Saint Geniès, copât a S. Zorç de Richinvelde di une conzure di nobii furlans.
Fra lis bandieris di chê epoche, però, intun manuscrit dal Sietcent conservât inte biblioteche civiche di Udin e je citade la insegne militâr dal Patriarcjât, rosse cuntune mitrie vescovîl compagnade di doi pastorâi incrosâts, ducj in blanc. «Il patriarca d’Aquileia ne li suoi stendardi da guerra portava per insegna una mitra nel mezzo di due pastorali bianchi in campo vermiglio» (O. Manin, Memorie e notizie, B.C.U., ms 619/1).
Une citazion che e jere restade tai scansei dai storics o di cualchi studiât in storie furlane. Rivât internet, la curiositât e je stade publicade in rêt e e à tacât a zirâ. Si pues fâ la ipotesi che, come che al sucêt dispès, il “passeperaule” al vedi fat mudâ la informazion, e cussì la bandiere rosse di vuere e je deventade dome un cambi di colôr di sfont su la classiche bandiere blu cu la acuile. Salacor par vie che al è un simbul che al scjalde i cûrs plui che une mitrie vescovîl… E cussì, la curiositât si è sparniçade in cheste forme.
Tant che al è tacât a deventâ un prodot di merchandising che la int e cîr. «Di chest an, nô o vin in vendite insiemi a la acuile classiche su fonts blu ancje chê su fonts ros» al conferme Michele Venier titulâr de Friûlpoint, la dite di maiutis e di gadgets furlans. «O vin a pene tacât, duncje, ma za o viôt che la idee e plâs, al di là di savê di dulà che e ven, se e jere une acuile o no. Forsit parcè che ai furlans ur stice la idee di vê vût un passât di Stât indipendent furlan: plui che un simbul di vuere, un simbul che al ricuarde une autonomie fuarte pierdude. Nô le vin “in cjase” e le din fûr tai nestris negozis autorizâts». Par informazions, si pues lâ sul sît www.friulpoint.it o domandâ al 348/3191449 (ancje sms e WhatsApp).
✒ Radeschi
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Consumâ verduris e pomis di stagjon al vûl dî nudrîsi in mût coret e soredut naturâl e san; in plui, doprâ in cusine i prodots intal moment che a son madûrs in maniere naturâl, cence sfuarçaduris, al risulte ancje plui economic pes sachetis e al permet di sparagnâ alc su le spese di ogni dì.
Ve ca sot, duncje, une piçule tabele che e pues jessi utile sedi par fâ la spese al pas cu la nature, sedi par otigni i miôrs risultâts alimentârs, nutrizionâi e produtîfs dal vuestri ort di cjase.
Dispès, intai orts di cjase la int e semene ancje cualchi plantute e cualchi pomâr par rivâ adore a vê vie pal an cualchi pome; duncje l’ort al devente pardabon un broili.
Gabriele Pressacco
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Dopo che i oms da ostarie lu vevin sbeleât par ben, Pauli Matuç si jere rabiât e al veve prometût che si sarès copât, sfantantsi intun mût straordenari. Si sarès butât jù dal cjampanili!
Une pidade tal cûl dal ostîr lu veve slontanât e Pauli al jere lât a cjase sbrufant e pontant il dêt viers chei oms che cumò lu coionavin ancjemò di plui. Passade cualchi zornade, ducj a vevin smenteade la sô buride.
Fintremai in chê sere.
Sul barcon da cele cjampanarie al jere saltât fûr Pauli Matuç e al veve berlât a plen pet.
— Maladets! Par colpe vuestre cumò mi copi!
E ducj lu vevin viodût butâsi intal vueit, bande il boscut daûr da glesie.
Svelts i oms da ostarie a vevin molât cui il tai, cui il zûc di cjartis, cui la more, e a jerin corûts daûr da tor. Ma dal cuarp di Pauli nancje un fruçon. Sparît.
E ancje cun misteri!
L’indoman matine l’ispetôr Toful al jere za su la scjalute che a puartave inte cele cjampanarie, ma no si viodeve nissun segn particolâr.
— Indulà isal Cartiz? — L’ispetôr al jere za rabiôs. — Pauli al scuen jessi muart! Ma dulà isal il cuarp?
Inte sagristie, il so amì e consulent al stave denant di un spieli che il plevan al doprave par cjalâsi la vieste, prin di scomençâ lis funzions.
— Cjarissim ispetôr, chest spieli al è sbecât sui cjantons!
— Cuissà trops agns che al à, Cartiz. Al è normâl!
— Nol è stât il timp! Chest spieli al è stât spostât e intal viaç al è stât ruvinât!
Nancje finît di cjacarâ, Cartiz lu veve dispicjât dal mûr e al jere lât sù pe scjalute che a puarte inte cele cjampanarie. Poiât il spieli su la cjampane piçule, e pontât viers la place, al veve clamât l’ostîr, che di abàs si jere zirât a cjalâ la piche da tor.
Di bot, Cartiz al jere sparît, butantsi inte trombe dal cjampanili e rimpinantsi svelt inte scjalute.
L’ostîr al veve scocolât i voi.
— Un altri che si è butât jù dal cjampanili!
Un biel riflès. Cussì al veve fat Pauli Matuç, par dopo puartâ jù e sistemâ par ben il spieli, intant che ducj lu cirivin tal bosc.
Prin o dopo lu varessin cjatât.
Intal mont dai vîfs, però, no ciert in chel dai muarts!
di Massim Furlan
#1056


text:
Il nom al è dut un program. Aldo Sbadiglio e la Famiglia Ananas in vacanza a Dresda, cul toc Domanditi parcè a son i vincidôrs dal ultin Premi Friûl organizât come ogni an di Radio Onde Furlane, cu la poie pal 2013 de ARLeF e dal Comun di Udin, intal biel formât gnûf, cu lis cuatri semifinâls dal vîf vie pal Frûl (Cjasarse, Muçane, Cormons e Comelians). Lôr a son Paolo Drigo (vôs) – che al sarès chel ”Aldo Sbadiglio” dal nom -, Luca Politti e Gianni Travaglia (ghitare acustiche e côr), Michele Olivo (tastieris, armoniche e côr), Carin Marzaro (bas eletric) e Alberto Zenarolla (batarie e côr). La formazion, buine di meti adun folk, pop e rock, e à convinçût la jurie pal so «ciert gust virtuosistic» e pe «presince di sene ironiche e articolade». Di lôr o spietìn cumò il disc, il prim full-lenght, che al vignarà publicât dentri dal an pe etichete Musiche Furlane Fuarte.
Il grup al nas tal 2009: sîs musiciscj – il plui zovin al à 28 agns, il plui grant 37 – cinc oms e une femine «colonna portante della Famiglia Ananas», che a vegnin di Rude, Bertiûl, Udin e Bagnarie e che si cjatin a Cjasteons di muris par sunâ. E il nom? «Un che si clamave come me al veve vinçût la Corrida, mi coventave un “nick name”» nus conte Paolo, che al cjante e al scrîf i tescj «il rest si è zontât toc par toc in ostarie metint adun ce che nus plâs. Il risultât al è il nestri nom». E che al à ancje dât il titul al lôr prim lavôr omonim jessût tal 2010 cui prins tocs par furlan. «Mi plaseve lâ a sintî i vecjos in ostarie cuant che a zuiavin di cjartis e stâ a sintî il sun de lenghe e lis tantis diferencis che si cjatin di paîs in paîs» al dîs Paolo «al è stât cussì che jo, venit di famee, o ai imparât il furlan». Di li, il pas di scrivi musiche in marilenghe al è curt: «Mi plaseve doprâ la lenghe des vilotis intune maniere mancul pessimiste e plui ironiche parcè che “noaltris” furlans no sin po cussì avilîts». La prime composizion si clame Barbe Pieri: «La sonoritât dal furlan e je une vore biele e e somee al inglês pe imediatece. E poi o ai notât che ognidun al da la sô interpretazion aes peraulis: par me e je une cjançon di proteste, par un altri al è il von che si lamentave cuant che al jere in ricovar. Cussì ancje pal toc No coventa rabiâsi: jo lu ai scrit par no cjapâsi masse sul seri, parcè che ognidun al à alc che nus pues fâ rabiâ. Altris invezit a àn let in chel test une note su la societât che no funzione: robe che jo no vevi propit pensât. Il furlan al rive diret aes personis e ognidun al jentre dentri al toc ae sô maniere». La cjançon Domanditi parcè, chê che a vincût il Premi Friûl, e conte invezit in maniere ironiche e lizere, e cuntune sonoritât balabile, di zoventût che e bute vie lis zornadis cence fâ nuie: Lunis di misdì/Martars par mût di dî/Miercus universitari/Joibe i bêçs di to pari/Vinars a cirî festivâl/Sabide al to Nadâl/Domenie e rivarà/cence visâti mai parcè…
Chel in lavorazion al è un concept album, cuntun personaç principâl presint in ducj i tocs. Ogni cjançon e conte la sô storie di ordenarie matetât: lui si clame “Mimmo Ventanni” e al è il prototip di furlan «vignût fûr di un miscliç di amîs e int che o cognossìn pardabon e che a son confluîts in Mimmo» al dîs Paolo Drigo «chi dentri a son la ostarie, la crisi, il vivi in Cjargne e lis morosis. Dal sigûr no son baladis di amôr, ma tante ironie». ❚
Natascia Gargano
MUSICHE. Aldo Sbadiglio: di “dresde” al Premi Friûl............
Il nom al è dut un program. Aldo Sbadiglio e la Famiglia Ananas in vacanza a Dresda, cul toc Domanditi parcè a son i vincidôrs dal ultin Premi Friûl organizât come ogni an di Radio Onde Furlane, cu la poie pal 2013 de ARLeF e dal Comun di Udin, intal biel formât gnûf, cu lis cuatri semifinâls dal vîf vie pal Frûl (Cjasarse, Muçane, Cormons e Comelians). Lôr a son Paolo Drigo (vôs) – che al sarès chel ”Aldo Sbadiglio” dal nom -, Luca Politti e Gianni Travaglia (ghitare acustiche e côr), Michele Olivo (tastieris, armoniche e côr), Carin Marzaro (bas eletric) e Alberto Zenarolla (batarie e côr). La formazion, buine di meti adun folk, pop e rock, e à convinçût la jurie pal so «ciert gust virtuosistic» e pe «presince di sene ironiche e articolade». Di lôr o spietìn cumò il disc, il prim full-lenght, che al vignarà publicât dentri dal an pe etichete Musiche Furlane Fuarte.


text:
Rome e continue a clopâ su pe cuistion dal passaç di Sapade-Plodn al Friûl. Stant aes ultimis gnovis cumò al tocjarà spietâ fintremai a metât di Setembar par che la Resonarie gjenerâl dal stât e torni a controlâ i conts des conseguencis che e varà la operazion tai belançs statâi. Il Ministeri de Economie pal moment al continue a zuiâ e a no cjapâ posizion uficiâl, in sostance che che al sta domandant il Senât prime di dâ il vie libare definitîf. La parlamentâr europeane Isabella De Monte, co firmatarie de leç par Sapade in Friûl, e à tonât a alçâ la vôs tai confronts dal Guvier: “Vonde cencenâ, il trasferiment dal comun nol pues jessi ostaç di un tiremole dai Uficis che al dure di mês, in bal e je la credibilitât des Istituzions”. ❚
David Zanirato
VIERS IL FRIÛL. Ancjemò frenadis di bande dal stât talian par vê Sapade in Friûl............
Rome e continue a clopâ su pe cuistion dal passaç di Sapade-Plodn al Friûl. Stant aes ultimis gnovis cumò al tocjarà spietâ fintremai a metât di Setembar par che la Resonarie gjenerâl dal stât e torni a controlâ i conts des conseguencis che e varà la operazion tai belançs statâi. Il Ministeri de Economie pal moment al continue a zuiâ e a no cjapâ posizion uficiâl, in sostance che che al sta domandant il Senât prime di dâ il vie libare definitîf. La parlamentâr europeane Isabella De Monte, co firmatarie de leç par Sapade in Friûl, e à tonât a alçâ la vôs tai confronts dal Guvier: “Vonde cencenâ, il trasferiment dal comun nol pues jessi ostaç di un tiremole dai Uficis che al dure di mês, in bal e je la credibilitât des Istituzions”. ❚


text:
Giuseppe Conte
Giuseppe Conte (Volturara-Appule, 8 di Avost 1964) al e un politic,jurist e docent talian,President dal Consei dai Ministris de Republiche taliane dal 1 di Jugn 2018.
Biografie e Dats Gjenerai[cambie | modifiche il codiç]
President dal Consei dai Ministris da Republiche taliane (in cjarie dal 1 di Jugn 2018)
Cjâf dal Stât Sergio Mattarella
Vice-president Luigi Di Maio (fin al 05/09/19), Matteo Salvini (fin al 05/09/19)
Predecessôr Paolo Gentiloni
Component dal Consei di Presidence da Justizie aministrative
In carica dal 18 Setembar 2013 – 27 Fevrâr 2018
Cotitolâr Pierluigi Mantini
Dats gjenerai
Partît politic Indipendent
Titul di studi Lauree in giurisprudence,Universitât dai Studi di Rome "La Sapienza"
Profesion Avocat,docent universitari
Giuseppe Conte al nasç il 8 Avost 1964 a Volturara-Appule in Pulie dal segretari comunâl Nicola Conte,origjinari di Cerignola,e da maestre volturarês Lillina Roberti. In te so infanzie a si trasferissarà prime a Candela e poi a San Juàn Rotont simpri seguint il pari par il so lavôr.Prime a si e diplomât al Liceu classic "Pieri Giannone" di San Marco in Lamis.A si e laureât con loti tal 1988 in gjurisprudence presso l'Universitàt di Rome "La Sapienza", par intraprendi quindi la carriere di avocat civilist. Da student, Giuseppe Conte al a frecuentât il colleghio universitari Villa Nazareth.Tal 1992 al e stât docent invidât presso l'Universitàt Yale in tai Stâts Unîts d''Americhe. Dal 1992 al 1993 al e stât borsist al CNR. Al e catolic e al crôt a pari Pio.Separât da la femine Valentina Fico,al e pari di Niccolò, nasciût tal 2007.La so atuâl compagne ai e Olivia Paladino, fie dell'imprenditôr Cesare Paladino e dell'atrice svedese Ewa Aulin.
Carriere Politiche[cambie | modifiche il codiç]
Il 21 di Mai 2018 al ven presentât dai leaders de coalizin M5S-Leghe par jessi President dal Consei devant al President Mattarella.Mattarella aprove e a incariche Conte a formâ un gnûf Guvier ma lui al accete con risierve che plui in devant anularà par formâ il gnûf esecutîf.Il 31 Mai 2018 Giuseppe Conte al forme il Guvier cun doi vice-presidents: Matteo Salvini (come ancje Ministri dal Lavôr e dal Svilupi Economic) e Luigi di Maio (come ancje Ministri dal Interni). Dopo ve giurât al Quirinal,il 5 Jugn al ten il so discors d'insediament al Senât,cjapant la fiducie con 171 vots favorevui, 117 contraris e 25 astinus.La zornade dopo la fiducie ancje a la Cjamare cun 350 vots favorevui, 236 contraris e 35 astinus.
Ancje se il so prin Guvier tal 2019 al e colat,par l'autodimision dal Ministri Salvini,Conte al e restât il President dal Consei tal Guvier Conte II dulà che l'esecutîf al e formât da membris in tor da l'aree politiche dal PD,M5S,Italie Vive e Libars e Compagn.Mentri la precedente coalizion di centro-diestre dal 2018 formade da Leghe,Fuarce Italie,Non cun l'Italie e Fradis d'Italie ai e tornade a la oposizion.


text:
Tu ti visis di vê cjatât une femine che cjaminave dongje di te, in tal zardin di un ospedâl che tu savevis jessi un manicomi, e a ti ti sarès plasût saludâle, fâi une ridade, presentâti e spiegâi cui che tu sês, cemût che tu ti clamis.
Ma cui che tu sês e cemût che tu ti clamis no tu lu sâs neancje tu.
Tu âs pierdût la memorie, ti àn dit, come un clap colât de sachete intal jet dal Tiliment.
Ma ce isal il Tiliment? Parcè âstu pensade chê peraule?
Che sedi colpe sô?
Colpe di chel miedi che ti àn dite che al è bon di cjapâti il çurviel in man.
Al ven di là, si viôt, des bandis dulà che al cor chel flum, tu pensis.
Ma dopo un moment tu sâs che tu ti sarâs dismeteât ancje chel.
Tu ti smenteis dut.
Miôr cussì.
Miôr che tu metis il çurviel tes mans di chest miedi che tu âs denant.
Bon om, si viôt subit.
Al è chi par dâti une man, ti à dit.
Al studie robis che nol studie nissun, che nissun al à mai studiât.
E cuant che tu sês cussì tu sês ancje tu un clap destinât a jessi gjavât dal flum de memorie.
Pôc mâl, ti à dit, no è robe che i interessi. Ind’ à tancj che al vûl di claps, dulà che al è a stâ. Nol è di chi, lui, di chest Piemont di prime Italie. Al è furlan, l’ultin puest a jentrâi.
Par savê cuale che e je la tô famee, la tô storie, bisugne che o dividi il to cuarp in riis, ti dîs chel om, e tu, distirât sul jetut, tu i regalis la schene e tu lu lassis fâ.
Si parcè che ‘nd è dôs che ti reclamin, di fameis, une distinte e siore, che no ti plâs masse, e une che magaricussìno ti mandarà in galere, ancje se ti vûl ben.
E Bepi, cussì si clame, al tocje, al cjalcje, ti sgrie la piel tant che un zes suntune lavagne.
E ogni sgraçade alc al torne. Ricuarts come lamps jenfri i nui pençs di une bissebove.
La muse de tô femine…
Il vaiulî di to fi…
Il tô lavôr…
La tô vite di ogni dì…
I libris cui cuâi tu âs vût a cefâ…
Al è vêr, chel om al à il to cûrviel in man e lu impie e distude tant che une cjandele.
Ae fin ti domande: Alore cui setu?
E tu, cuntune bausie plui svelte di ogni veretât, tu i rispuindis: No sai.
di Milio dai cjans
#977
Notis sul personaç: Giuseppe Calligaris.
Nassût a For Disot, in cjargne, tal 1876, fi di un miedi, al à studiât a Bologne e si è laureât cuntune tesi dal titul Il pensiero che guarisce, Si trasferìs a Rome a inizi ‘900 e al lavore tal cjamp de neuropsichiatrie, tirant fûr la idee che il cuarp dal om al sedi dividût in liniis (linee cutanee iperestesiche) e che ogni disturp al sedi di studiâ secont di cheste mape. Dopo jessi stât miedi di vuere, al scrit libris in proposit e al è deventât miedi vonde cognossût intal cjamp del parapsicologjie. La sô teorie si fonde sul fat che stimolant cu la corint o cu lis mans ciertis zonis de piel si rivi a sveâ une cierte bande dal sisteme gnervôs, comprendûts i ricuarts. Robe che lu à puartât a jentrâ intal proces dal Smemorato di Collegno. Muart inte sô cjase di Magredis tal ’41, i siei studis lu puartarin ancje viers la telepatie, la chiaroveggenza e la metempsichica. Ducj i sieilibrîs si puedin cjatâ inte biblioteche Joppi di Udin.


text:
Eva Palmano e je nassude a Maranzanis, frazion di Comelians, ai 13 di Març dal 1917. Chest an e à finît 103 agns e e dîs “O ‘nd ai passadis cuatri… displasês e di dut. Ma la vite e je cussì: impegnative e fate di tancj sacrificis. O soi nassude intune famee di biade int. O vevi une sûr e 6 fradis, e cumò o soi jo la uniche inmò vive.”
◆ Eva e conte che la sô infanzie e je stade dificile parcè che “E jere tante miserie. Di frute o zuiavi cui claps: no vevin la robe di cumò. Dopo o soi lade a imparâ il mistîr, a fâ “la magliaia”, aì tal paîs. Mi soi metude a fâ maiis a machine, e la situazion in cjase e je lade in miôr: o lavoravi benon e mi soi fate cognossi. La lane le compravi a Comelians e lis maiis lis fasevi a Maranzanis.”
◆ Un tic indevant cu la etât, Eva si è maridade e e je lade a vivi a Dartigne: “O ai cognossût il gno om, Marino De Monte, parcè che al vendeve articui di corean, al faseve il rapresentant e al zirave dut il Friûl. Al vignive ancje in Cjargne. Lui al jere di Dartigne. Mi soi sposade tal gno paîs, e dopo o soi vignude achì e achì o soi restade. O vin fate une biele gnoce: o vevi tancj invidâts, e musiciscj dal paîs a àn sunât par dut il timp. E je stade propit une biele fieste. O vevi parecjade la dote: ricamât e cusît bleons e robe che e covente ogni dì. Cuant che il gno om al è muart, mi soi fermade achì.”
◆ A 60 agns Eva e à fate la patente, passantle al prin colp, e e à menade la machine fintremai a 90 agns. E cuant che si domandi a Eva cemût che e passe vuê il so timp, e dîs “Cumò no lavori tant: lis gjambis no mi tegnin sù. O ai la badante, e cussì le cjati pronte.” Ma ancje se e à la badante, Eva no piert un colp e e rispuint fintremai al telefon di cjase!
◆ Sui agns passâts, e su ducj i mudaments che e à podût viodi, Eva e pense che “al è cambiât un grum il mont, in confront di une volte. Al jere miôr une volte. E je cambiade la vite. Une volte, la sere, dopo vê lavorât dut il dì, si cjatavin in file: o cjantavin, o balavin e si divertivin. E jere miserie, ma o jerin contents, e no jerin dutis lis modernitâts di cumò. Vuê la int no je mai contente. O vin dut e no vin nuie. Jo no stoi ben.”
◆ Il segret par mantignîsi tant ben a 103 agns? Eva e rispuint “O soi stufe. O soi strache e no stoi tant ben. O stenti a stâ in pîts. Il Signôr no mi viôt tant e mi à lassât deventâ vecje cussì…”. E dopo e pense un moment e e dîs “ma al tocje simpri sperâ e mai lassâsi lâ!”
◆ O zontarès che e je une fortune rivâ a 103 agns cu la luciditât di Eva. Mi plâs pensâ che forsit un pôc di merit lu an lis lidrîs cjargnelis… ❚
I 103 agns di Eva PalmanoMarta Vezzi
Eva Palmano e je nassude a Maranzanis, frazion di Comelians, ai 13 di Març dal 1917. Chest an e à finît 103 agns e e dîs “O ‘nd ai passadis cuatri… displasês e di dut. Ma la vite e je cussì: impegnative e fate di tancj sacrificis. O soi nassude intune famee di biade int. O vevi une sûr e 6 fradis, e cumò o soi jo la uniche inmò vive.”


text:
Al sarà stât un parcè che di chestis elezions i partîts no fevelavin plui di tant, cuasi che a fossin une robe secondarie e fastidiose. O crôt! A vevin pôre di cjatâsi di front a ce che pardabon al è sucedût. La int e je lade a votâ une vore di mancul, ancje se o savìn che lis aministrativis a son plui dongje ai interès de int e viodi cui che al sarà il sindic dal paîs al pues ancje dâ un sburt in plui par lâ a votâ.
Il Friûl, ta chest “zîr” chi, al à vinçude la maie colôr di rose: la int e je strache di peraulis, no si fide plui di nissun, nancje di chel dongje cjase che si presente in liste. Si domande parcè che si met in mostre, e viodût che la politiche e je dute une porcarie e si fâs dome i siei interès, e pense che daûr al à di jessi sigûr cualchi vantaç personâl e di bêçs.
Cheste maniere di rasonâ e je un ben e un mâl tal stes timp.
Tal prin câs e mostre la distance tra un popul e i partîts, tal secont e puarte a une sfiducie plene tal podê gambiâ la situazion. Cussì al è simpri cualchidun pront a sberlâ che “si à di fâ la rivoluzion”, ma a son chei che po dopo si tirin indaûr par prins, cence contâ che lis rivoluzions no son un gustâ di gale, ma a puartin dolôrs e faturis.
O crôt che pai furlaniscj nol sedi avonde par cjapâ note di cheste situazion: par noaltris al pues ancje someâ che se e cres la fote pai partîts, a son simpri partîts talians che a pierdin la fiducie de int. Ma stin atents che se invezit la malfidence e cres tai confronts de politiche, intinudude tant che aministrazion dal ben comun, ancje noaltris o sin dal gjat.
Eh sì, parcè che la nestre propueste sul doman dal Friûl no pues jessi ni dome storiche o culturâl, ma di chestis fondis al à di cjapâ fuarce un progjet di autoguvier. E ce isal di plui politic, di rivoluzionari che cheste prospetive?
Al sarès di fevelâ di cualchi sfuarç di puartâ la acuile furlane ancje tes schedis di chestis elezions.
Rispiet pes sieltis, ma ancje la onestât di ricognossi che il risultât al è stât une vore deludent. No si à di fermâsi par chest, ma scomençâ a pensâ a lis regjonâls de prossime Primavere.
Dificil, cualchidun al dîs impussibil: viodêso altris stradis che no sedin dome chê di fâsi incjantâ di cualchi gri talianot? ■
Dree Valcic
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Salût di jentrade
1 Jo, il predi, al cjâr Gaio, che i vuei ben te veretât. 2 Cjâr, ti auguri ch’al ledi dut ben e che tu stedis ben tal cuarp come che tu stâs ben ta l’anime.
L’autôr al laude Gaio
3 Mi si è slargjât il cûr cuant che a son rivâts un pôcs di fradis e mi àn contât che tu sês te veretât, che tu vâs indenant te veretât. 4 No ài gjonde plui grande di cheste, di savê che i miei fîs a van indenant te veretât.
5 Cjâr, tu sês fedêl in dut ce che tu fasis pal ben dai fradis, seben ch’a son forescj. 6 Lôr a àn testemoneât dal to amôr denant de glesie, e tu fasarâs ben a procurâur dut ce che ur covente pal viaç, come che Diu comande. 7 Parcè che a son partîts par amôr dal non di Crist, cence cjapâ nuie dai paians. 8 Par chel nô o vin di viergiur la puarte e il cûr a int di cheste fate, par dâur une man in ce ch’a fasin pe veretât.
Condote di Diotrefe e racomandazion di Demetri
9 O ài scrit alc a la glesie ma Diotrefe, ch’al smicje il prin puest framieç di lôr, nol vûl vierginus la puarte. 10 Par chel, s’o vignarai, i puartarai denant dut ce ch’al sta cumbinant, fevelant mâl cuintri di nô cun cjacaris brutis dome avonde. Nancjemò no content, ni che ur vierç lui la puarte ai fradis ni che ur al lasse fâ a di chei ch’a volaressin e ju pare fûr de glesie.
11 Cjâr, no sta lâ daûr dal mâl ma dal ben. Chel ch’al fâs il ben al è di Diu; chel ch’al fâs il mâl nol à viodût Diu.
12 Rivuart a Demetri, ducj a testemonein di lui, comprendude la stesse veretât; ancje nô o fasìn di testemonis sul so cont e tu sâs che la nestre testemoneance e je vere.
Peraulis di cumiât
13 Int varès tantis di scriviti, ma no mi va di fâlu cul ingjustri e cul penâl. 14 O speri però di vioditi in curt e si fevelarìn a bocje.
15 La pâs cun te. Ti saludin i amîs. Salude ancje tu i amîs un par un.


text:
#09 – Edelweiss
La vite i veve simpri dât di mangjâ, e pûr la sô anime ogni tant e pative di malnutrizion.
Si cjatave cence pari e cence mari e in piês l´ambient che la circondave al jere propit ostîl, scjars di stimui positîfs par restâ. Considerant che e veve une impussibilitât fisiche par partî, che e jere nassude propit li, in cuote, dulà che la viste e jere une fotografie di calendari ogni dì, ogni stagjon al someave propit che chel puest al sarès stât la suaze de sô esistence par simpri.
E jere a stâ intun borc di mont che al stave par sparî, ogni dì si figurave la imagjin di un modon che si sdrume. La industrie locâl, che e veve dât di mangjâ a cuasi ducj par agns, e veve sierât di pôc, e di chel progrès dome a restavin l´aiar contaminât e lis aghis no masse netis. Intun mont di relazions e vivuçave benissim di bessole duncje il dispopolament nol rapresentave un probleme. Di tant in tant la imagjinazion le judave a lâ indevant, l´astrat dal pinsîr al jere un argagn une vore doprât par scjampâ di un ecosisteme ogni volte mancul ospitâl.
A ingredeâ la ace so pari al jere un om no cognossût e sô mari e vignive considerade mieze strie. Tant che in chel piçul gjalinâr a jerin liendis in merit ae sô origjin che a vevin dât puest a detulis dulintor. Al vignive palesât che e jere colade dal cîl tant che là sù no le volevin plui, si che duncje i vevin metût Stele par non. Une altre liende e indicave che sô mari e jere une strie ermafrodite e par chel il pari nol veve reson di jessi. Par finîle, un altri filon al segnave che so pari al jere stât un cramar todesc colpevûl che ogni tant e vignive nomenade Edelweiss. Dutis robis di piçul borc.
E jere propit dongje a jentrâ in crisi pe sô vere identitât, e veve bisugne di capî cui che al jere stât so pari e di meti blanc su neri lis liendis che a ziravin tal borc. Al fo cussì che si rivolzè ae sience par capî la sô divignince.
Cuant che la rispueste e rivà e restà sbarlufide. Jê e jere une stele, une stele alpine.
di Scalembrut
#1183


text:
✽✽ O ai domandât a un gno amì, primari di ospedâl, ce che al pensave de gnove riforme sanitarie regjonâl. Mi a rispuindût che, par lui, prime di fâ sù la cjase si scuen tirâ sù lis fondis: tal setôr a jerin soredut i colegaments e la informatiche i anei debii dal sisteme. Se a restavin tant che cumò, la riforme no coventave a nuie.
✽✽ Po dopo, o ai cjatât un altri gno amì, sindic di un comun furlan. I ai domandât ce che i someave de riforme dai ents locâi de bande de Regjon. Mi à contât che e jere une robe tant pôc clare: sedi lui che i siei coleghis a pensavin che al sarès stât miôr, prime, provâ a meti dongje i servizis comunâi, viodi se la robe e funzionave, e po dopo lâ indenant cun formis di agregazion teritoriâl.
✽✽ Par ultin, o ai cjatât un funzionari de Regjon, simpri gno amì, che al bruntulave cuintri la presse dai assessôrs: a van di corse cence spietâ i numars, lis provis di sisteme, ma soredut cence savê ce che si cjate sot dai numars e des cjartutis gjeografichis.
✽✽ Fâ di corse duncje, fâ viodi ai eletôrs che lis riformis a van indenant. Cheste la filosofie de Serracchiani e dal Pd.
✽✽ Che cheste politiche e stedi puartant a sdrumâ il Friûl in non di une false modernizazion no i interesse ae politiche. L’impuartant al è fâ viodi che si fâs alc.
Di ben altre nature a son, al contrari, lis vicendis leadis ae economie, aes struturis.
Chê altre dì, par esempli, daspò dai industriâi, ancje lis Cjamaris di Cumierç di Gurize e Triest si son unificadis. Si clamaran de Vignesie Julie. E cussì, e nancje plui planc planc, si sglonfe di contignûts pardabon reâi chê che prime e jere dome une espression teoriche e ancje falade.
✽✽ Al è di bant che in comission ducj, mancul cualchi basoâl, a disin di “sì” par celebrâ uficialmentri la zornade dai 3 di Avrîl, tant che cheste e somee plui un “bombon” storiografic che pluitost un ricognossiment di une realtât che e vîf ancjemò tal mont di vuê.
✽✽ Di agns a cirin di dineâ la esistence dal Friûl sedi gjeografic, sedi antropologjic e sociâl. A rosein la sô imagjin di unitât a plui nivei: a esaltin lis variants de lenghe par dimostrâ che a Pordenon no son furlans e che i bisiacs a son dute une altre robe. No cjacarìn po dopo dai cjargnei e vie indenant.
✽✽ Ce brâfs! A rivin a doprâ une ricjece di lengaç cuintri chei che lu fevelin.
Al è un carûl che al lavore ancje tal cjâf de int, un virus pandût ator di gjornâi e televisions, dulà che in dutis lis comunicazions e à di passâ la idee di une realtât uniche, di une mignestre cence savôrs che si clame “Regione Friuli Venezia Giulia”. E lu scrîf par talian, par che al sedi clâr che cheste e je la dizion juste dal mâl.
✽✽ O volarès che dutis lis voltis che un dai sorestants al fevele di Friûl, cualchidun dal public i domandàs cuâl che al sarès par lui il Friûl.
Che, visaitsi ben, nol è dome “dulà che si fevele furlan”, ma une tiere cui siei confins, un popul cu la sô storie e il so dirit a continuâle. ❚
Dree Valcic
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Ur vevin dit che nol sarès cambiât nuie par lôr, che anzit e sarès stade «une grande ocasion di incressite pal teritori» e cussì i vigjii, che di comunâi a son deventâts de Uti Friuli Centrale, a àn crodût. Invezit ur à tocjât di lâ in place ai prins di Març par vie che, a pene inviade la Uti, ur àn dite che no vevin plui dirit ai 80 euros al mês di indenitât pal fat che a puartin la pistole. E cussì… Jù siopar.
Ma in agjitazion a son ancje chei che a son fûr des Uti, ven a stâi la cincuantine di sindics che no àn aderît a nissune Union e cumò a domandin di jessi «comissariâts». Il motîf? La Regjon e da un soreplui aes Uti par gjestî lis funzions in associazion, e chei che a decidin di fâlis di bessôi – come i Comuns dal «no» – a àn di paiâlis di bessôi, cul lôr belanç. Il pericul al è che dopo «la Cort dai Conts nus contesti un dam erariâl». Inalore, «la Regjon che nus comissarii e che nus fasi cussì rispietâ ce che al è stabilît par leç, ven a stâi che tes Uti bisugnave jentrâ», a àn dit chê altre dì. Di storiis di chescj dîs, daspò che lis Uti – 18, rivadis cu la riforme dai ents locâi de Regjon – a son inviadis di un pont di viste operatîf, si podarès contânt une vore par dî che l’inviament nol è sempliç ancje se no dapardut si è intune Babêl.
Dut câs la situazion di transizion si sint une vore, come che e pant la sielte fate te Uti Destra Isonzo, ven a stâi Cormons e dulintor, là che par fâ capî ae int ce che a fasin lis Uti e dulà che si à di cjatâ lis rispuestis a àn metût sù un ufici di pueste in ogni Comun. «Alì – a àn spiegât – la int e podarà lâ a domandâ ce che e je la Uti». In chest periodi si cjatin ancje Comuns che, dopo doi agns che i confins des Uti a son stâts segnâts, a àn decidût di lâ a marît di une altre bande. Al è il câs di Grau, che chê altre dì al à votât di saltâ fûr de Uti Carso Isonzo e di passâ cun chê dal Agro-Aquileiese.
Gnovis un grum buinis a rivin invezit de Uti delle Valli delle Dolomiti friulane, che la presidente Debora Serracchiani, chê altre dì a Manià le à definide «un model a nivel internazionâl e che e sta par frontâ impegns impuartants pal svilup dal teritori». E je une Uti, e à zontât, che e «sta lavorant un grum ben e e je indevant la elaborazion dal plan pal svilup». Contentons ancje a Davian pes prospetivis viertis cu la partignince ae Uti dal Livenza, Cansiglio e Cavallo. «O podarìn destinâ i bêçs par fâ oparis publichis in forme plui apropriade, a son risorsis che cumò a son blocadis di vincui burocratics», al à dit il sindic.
Il Comun di Reane, invezit, al sta par decidi di puartâ in Tribunâl pe prime volte une Uti, chê dal Friuli Centrale, par vie che tal dividi i bêçs par invistiments rivâts de Regjon al è stât escludût stant che nol à aprovât il Statût de stesse Uti. In sumis, tocjarà viodi cemût che il procès al larà indevant par tirâ une conclusion. ❚
✒ Antonella Lanfrit
______________________________
Cemût che a funzionin
Lis Uti (Unioni Territoriali Intercomunali) a àn la assemblee, il president e l’orghin di revision. Al è previodût che a puedin vê – ma in realtât si sta mostrant une sielte cuasi obleade se si à di falis funzionâ – un diretôr.
La assemblee de Uti e je formade dai sindics dai Comuns che a partecipin e e je l’orghin di indreçament e di control politic e aministratîf. Ogni component che al scjât di sindic al scjât ancje de assemblee, fâle che pal sindic president che al reste su la sente fintremai che si elei il sô sostitût. Nissun al à dirit a vê une indenitât o un gjeton di presince. Nancje il president, che al è elet de assemblee. Ta chest orghin nol vâl un cjâf un vôt, ma il pês di ogni sindic – se tal Statût nol è stât scrit alc di diferent – al vâl daûr di chel che al è previodût te leç 24/2016: fintremai a 3mil animis 1 vôt; di 3mil a fintremai 10mil, 2 vôts; di li e fintremai a 15mil, 4 vôt; 6 vôts di 15mil a 30mil; 9 vôts di 30mil a 50mil; 12 vôts di 50 a 100mil e plui.
Il president al dure te incarghe 3 agns, al nomene il diretôr, al cjale che a funzionin i uficis, al da incarics dirigjenziâi, al nomene responsabii dai uficis e dai servizis e al nomene i rapresentants de Union tai ents e tes istituzions. Il diretôr al à responsabilitât manageriâl, al à il compit di gjestî e di atuâ lis liniis programatics de Uti. Al à un contrat di lavôr a timp determinât di nature privade (A.L.)
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Sul numar passât de “Patrie” o vin publicade la letare di Marco De Agostini, segretari dal Mf, a Tondo e mi somee che par chel che al tocje la cuestion de lenghe, i vedi ben rispuindût Carli Pup. A mi invezit mi fâs gole une altre cuestion: chê dal disconzelament. Marco al dîs che e je stade une gruesse falope tirâsi fûr de bataie politiche par tancj ains, si che duncje i autonomiscj no àn podût jessi presints tes discussions in Regjon.
Cheste no je dute la veretât. Disìn pluitost che il Mf no è stât presint se no par cualchi “macacade” eletorâl. Ma si à di ricognossii il fat de autocritiche, che no je mai facile e che e je simpri sinonim
di coraç. Ven a stâi, anìn indenant e fasìn tesaur des peraulis e de buine volontât
dal Mf.
Ma puedie jessi avonde cheste dimostrazion di intents?
Partìn duncje di ce che al vûl dî “disconzelâ”: si tire fûr un alc che o vin metût te glacere par doprâlu. Se e je la paste dal pan, e vûl metude tal for par fâle jevâ, se al è un toc di cjar al va saurît, cuinçât e butât su la gridele o te padiele, in sumis, in ogni mût al va scjaldât e doprât. Se al reste li al va di mâl in pôc timp e soredut, no tu puedis tornâ a glaçâlu,
al va frait.
Se duncje al devente bon di gustâ, si à di parecjâ une taule e scomençâ a pensâ ai invidâts. Un partît, un moviment disglaçât no je robe di pôc o che si puedi gustâ di bessôi: al è come vê metût vie un vidiel, no une brusadule.
L’invît al va fat pardabon par prin a chei che no son restâts conzelâts in chei agns achì. Forsit no saran chei che plui a plasin, ma intant che il Mf al veve masse frêt, chei chi, comitâts, grups, gjornâi, ancje personis di bessolis, la bataie pal Friûl le àn puartade indenant, a àn mostrade la muse ancje se il “vecjo pari” no si cjatave plui li ator.
O crôt che in tancj a vedin nasât il profum de mignestre tirade fûr dal conzeladôr, cumò al è il moment dai invîts e tocje al paron di cjase spedî la letare. Cuntune avertence clare: dopo tant timp nol esist il dirit de primogjeniture, vuê al esist dome il Friûl e la bataie dal so popul pe autodeterminazion.
O voi plui indenant: o crôt che lis tesis, il program dal Mf, a sedin buinis ancjemò, tant a dimostrâ purtrop che lis condizions di sotanance dal Friûl no son cambiadis masse.
La taule si pues duncje prontâ, ma lis cjadreis a àn di jessi dutis compagnis e a cjâf de taule si sente il paron di cjase, ma dome par creance, no par dirit.
Nol è tant dificil, nol è che la famee e sedi une vore numerose. E pues cressi di sigûr, ma pal moment al sarès avonde almancul sentâsi e cerçâ se il plat disconzelât nol a pierdût sostance. ■
DREE VALCIC
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
«O fasarìn sintî fuarte la vôs dal Friûl
intal dibatiment su la riforme des autonomiis locâls»
Assemblee de Comunitât linguistiche furlane, at secont! L’organisim che, intal intindiment dai promotôrs, al veve di jessi l’embrion di un autoguvier de componente culturâl e linguistiche plui impuartante de Regjon, ma che la Zonte Serracchiani e veve istituît cun competencis consultivis fragjilis, cuntun procès machinôs di adesion dai Comuns e cence cualsisedi struture di supuart, al à screât in plen Istât il so secont mandât trienâl, tornantsi a afidâ ae vuide di Diego Navarria. I sindics dal teritori furlan a àn tornât a dâ fiducie al prin citadin di Cjarlins che, no cate chei che si auguravin un flop de operativitât de Assemblee, dal Lui dal 2015 al Lui dal 2018 no dome al à savût racuei la adesion di ben 114 Comuns sui 173 totâi che si declarin furlans (daûr de zonizazion de leç 482/1999), ma cui siei intervents puntuâi intal dibatiment politic al à dât altece al compit de Assemblee di lavorâ pe coesion, no dome culturâl e teritoriâl, ma ancje economiche e sociâl dal Friûl.
La Assemblee si è dade adun ai 28 di Avost, te Sale Ajace, in presince dal assessôr regjonâl aes Autonomiis locâls, Pierpaolo Roberti, dal sindic di Udin Pietro Fontanini e dal president dal Consei regjonâl Piero Mauro Zanin. «E jere presinte une cincuantine di sindics, no mâl viodût il clime balneâr – al riferìs Navarria -, e al jere ancje un public discret, no dome esponents dal mont culturâl furlan, ma ancje tancj citadins sempliçs. Mi à fat tant plasê!».
—
President, ce belanç fasial dal so prin mandât?
«Al è stât un mandât costitutîf no facil di frontâ. Dut al è scomençât dai Laboratoris di autonomie promovûts di 16 sindics, finîts intune propueste sostignude dopo in Consei regjonâl dal conseîr Claudio Violino intal ambit de riforme des autonomiis locâls, la innomenade leç regjonâl 26/2014 che e à istituît lis Uti. A pet di chês che a jerin lis spietis, la leç e à introdusût l’organisim de Assemblee de Comunitât linguistiche furlane, ma depotenziantlu une vore. Pe adesion e je stade previodude fintremai une convenzion di aprovâ de bande di ducj i Conseis comunâi e chest al à compuartât un lavôr burocratic enormi. Cundut achel, ai 15 di Lui dal 2015 o sin rivâts ae prime Assemblee za cun 55 Comuns aderents».
—
Insume, cundut di cheste “gjambadorie burocratiche”, al è stât daurman un sucès.
«Sì, parcè che par saltâ l’ostacul de convenzion, e je stade promovude une ativitât intense di relazions interpersonâls tra i sindics che e à dât risultâts otims. Intun ciert sens, al à zovât a fâ plui sintude e motivade la adesion ae Assemblee. Passât chest ostacul, al è restât purpûr il fat che la Assemblee no à personalitât juridiche, no à personâl e no à un propri belanç, duncje si rêç dome sul volontariât dai sindics intal davuelzi lis sôs competencis, che si puedin riassumi inte pussibilitât di intervignî intal procès di formazion dai ats legjislatîfs dentri dal Consei des autonomiis locâls. Intai fats però, la Assemblee de Comunitât linguistiche furlane e à savût esprimi une grande capacitât di rapresentance. A man a man che a vignivin fûr inte atualitât problemis storics dal Friûl, insiemi al consei diretîf o ai podût intervignî cu la fuarce dal mandât di desenis di sindics intun cjamp di azion tant slargjât, che no si limite ae lenghe e ae culture, ma che al cjape dentri dute la vite di chês comunitâts che a esprimin la lenghe e la culture furlanis».
—
La assence di une struture organizative aes spalis, nancje di consulence, e je stade però un fren grâf…
«Dal sigûr. Cui che al opere intal Consei des autonomiis locâls, al ricêf cualchi dì prime des riunions il materiâl par podêsi preparâ sul ordin dal dì. E se a son di frontâ 2-3 dissens di leç biei pençs o che su chei no si àn competencis diretis, e devente fondamentâl une consulence legâl o specialistiche. Par fortune, e esist ancje la rêt dai sindics. O soi intervignût dispès, o ai ancje rivât a puartâ propuestis intes leçs regjonâls. O vin dimostrât alc che forsit il legjislatôr regjonâl no si spietave formant la Assemblee de Comunitât linguistiche furlane in chel mût».
__
Ce frenial i Comuns furlanofons che ancjemò no àn aderît ae Assemblee?
«A son lis zonis estremis de ex provincie di Pordenon, dulà che cheste apartignince e je sintude di mancul. Cun di plui, cualchidun de cuarantine dai ex “Comuns ribei” aes Unions teritoriâls intercomunâls no àn volût aderî ae Assemblee par rimarcâ un dinei totâl de leç 26 che e à istituît lis Uti e pe pôre di invalidâ i ricors presentâts, pûr aderint dome a une part di chê norme. Dut câs, intal complès, e je za une rapresentance dai doi tierçs dal mont furlanofon».
__
Cuâi i programs pal gnûf mandât?
«Te Vierte si sierarà il gno secont mandât tant che sindic di Cjarlins, no plui rinovabil, e duncje no podarai plui jessi president de Assemblee. La prossime scjadince eletorâl aministrative e rinovarà i vertiçs di 120 Comuns e duncje e sarà la dibisugne di un gnûf diretîf. Fin ae Vierte, o larìn indevant intal impegn par otignî la adesion di gnûfs Comuns e intal jessi la vôs de Comunitât furlane. O vin in program dopo ativitâts specifichis tant che, par esempli, in colaborazion cul Centri interdipartimentâl pal disvilup de lenghe e de culture dal Friûl e cu la Agjenzie Regjonâl pe Lenghe Furlane, un cors par sindics e funzionaris comunâi dedicât a dut ce che al tocje la tutele de lenghe furlane, lis istituzions coinvoltis e lis oportunitâts a cheste conetudis. O vin constatât di fat che tra i aministradôrs dispès no je clarece su chescj ponts. Il cors al sarà supuartât di un piçul finanziament de Regjon, gjestît de ARLeF, che in graciis di chel forsit o rivarìn a creâ un sît internet e un logo».
__
La Assemblee e tutele no dome i dirits de comunitât furlane, ma ancje chei dai citadins singui che a vuelin tutelâ i propris dirits linguistics…
«Di fat, o sin daûr a racuei tra i sindics lis firmis par une mozion che e fâs proprie chê za aprovade in Lui dal Consei regjonâl ae unanimitât su la Rai, par che e rinfuarci lis trasmissions par furlan in tv e radio e pal potenziament de sede di Udin che po dopo e varès di produsi chestis trasmissions. O ai za racueltis tantis adesions e o ai chê in curt di inviâlis al diretôr gjenerâl de Rai. Di pôc, o soi intervignût refudant la propueste di Progetto FVG par une Regjon costituide a trê pontis. I 15 Comuns furlanofons de ex provincie di Gurize si viodaressin confondûts intune entitât che e cjape dentri la citât metropolitane di Triest. Il gno intervent al à dismovût tant dibatiment».
__
La Assemblee e sarà cumò clamade a dî la sô su la riforme des autonomiis locâls che e varà di meti rimiedi al disastri Uti…
«In ocasion de mê riconferme, l’assessôr regjonâl Roberti si è dimostrât atent ae corispondence tra il teritori dai ents di gjestion che a vignaran creâts e il lôr valôr identitari, un concet ribatût plui voltis. O ai dit al assessôr che si sintin partecips di chest procès legjislatîf e che o parteciparìn a pene che la Zonte e varà presentade la sô propueste. Roberti al à inviade ancje une letare a diviersis istituzions, e tra chês la Assemblee, par domandâ di enunziâ cualchi diretive di principi che e varès di ispirâ la riforme. O rispuindarìn domandant di rinfuarçâ lis competencis de Assemblee e la sô dotazion di struturis, e di semplificâ lis proceduris di adesion. O disarìn che e covente une istituzion rapresentative dal Friûl, inte sô dimension plurilinguistiche, e che la Regjon no pues compuartâsi tant che lis ex potencis coloniâls che a segnavin liniis su la cjarte gjeografiche, ma che si à simpri di sintî lis popolazions interessadis, sedi lis comunitâts che i Comuns».❚
Roberto Pensa


text:
In Jugn la scuele si è sierade e cun Lui lis ativitâts culturâls e sociâls a son fermis, lis vacancis a son a pene tacadis. Insegnants, mestris, professôrs, inteletuâi, predis, students a àn dut il timp par pensâ. Ur lassin chest articulut di pre Antoni di lei e meditâ in chest lunc timp di polse e di feriis.
pre Roman Michelotti
A son in tancj a dî che il Friûl al è muart.
O intint naturalmentri il Friûl come civiltât, come identitât, come cussience, come culture furlane che e à il so spieli primarûl inte lenghe. A ducj chescj pissighets, che a volaressin passâ par profetis dal nuie, jo ur consearès di leisi un tocut dal libri di Pinochio, chel tocut là che il Corvac, doprant un sisteme vonde artesanâl, al dîs che “se un nol è muart, al è segno che al è vîf”. Nol è duncje il câs di dâ par spedît un popul che spedît nol è.
A chest pont jo ur domandi ai inteletuâi, ai predis, ai mestris, ai studiâts, a di chei che inte ete di Mieç, o Medioevo ju clamavin “clerics”: «Sêso metûts par judâ un popul a vivi o par firmâ certificâts di muart? Ise dute li la vuestre virtût? Contentâsi di cjapâ at, di constatâ, di scribiçâ liniis di tendence? Cemût us vanzial di acusâ la int che no à voe di nuie se fint ore e je stade la uniche a tignî sù chei valôrs culturâi, sociâi, morâi che a fasin un popul? Invezit di continuâ a dâ judizis fûr di plomp stant fûr dal agâr dal popul e de storie, no saressial il câs di fâsi vualtris un bon esam di cussience? Se no sês rivâts a judâ la vuestre int che us à furnît e il sanc e la fonde culturâl e i mieçs par studiâ, rivarêso almancul a vergognâsi e a pintîsi?». No son domandis retorichis, parcè che i problemis no son retorics ma tragjicamentri reâi.
Se o vessin di dâ un judizi dal Friûl di chest ultin secul e soredut di chescj ultins agns, o scugnaressin concludi che nol è il popul che al à falît, ma i studiâts. Il popul la sô part le à puartade indenant, e cun braure. Baste cjalâ il svilup teconologjic, la capacitât imprenditoriâl, la sgrimie tal cjatâ fûr simpri gnovis stradis e tal viergi simpri gnûfs marcjâts. Là che un secul indaûr a levin a vuadagnâsi il pan, cumò a van a viergi fabrichis, di imprenditôrs, cun tant di golarine e di titul di studi.
No, il Friûl “materiâl” nol à falît. Al à falît il Friûl politic e chel culturâl, dongje di chel glesiastic. E chei che a vevin di deventâ la lûs e il sâl, a son deventâts parassits, int mantignude che e supe la medole culturâl dal nestri popul e ancjemò sore i spude e lu umilie disint che nol à culture e che nol à valôrs.
No vuei fâ une graduatorie in negatîf di cheste int che e à vût tant e che e à dât cussì pôc, par no dî nuie.
O podarès cjapâme cui mestris e cui professôrs, che a son stâts i plui grancj colonizadôrs dal lôr popul. Se jo o fos stât intal guvier talian, ur varès dade la medae di benefatôrs de unitât taliane. Se no àn rivât a fâ l’Italie (che di fat, finide la scuele, ognun al torne tal so “particulare” e tal so semianalfabetisim), a àn rivât però a umiliâ une int za umiliade, disint e fasint capî in dutis lis manieris che la nestre culture no valeve nuie in confront de civiltât fatâl di Rome e che al valeve plui un mus talian che no un dotor furlan. Cuant che un studiât al rive a fâti vergognâ di te e de tô tiere, mi domandi se al è studiât e ce che al à studiât. E paiât cui nestris bêçs.
Dongje dai mestris e dai professôrs, che a àn brilât pe lôr vore negative (o stin fevelant di culture, no di erudizion e di professionalitât), o vin la sdrume dai studiâts che si son degnâts di studiâ la lôr int come che si va a studiâ lis paveis o lis raritâts. Rude academie, nissune afetivitât, stime nancje discori. Cuant che un popul, che al è la uniche realtât vive e vitâl, al ven doprât come ogjet di studi, o sin, come moralitât, a nivel di inmoralitât. Cuintri nature. E chest lu àn fat buine part de intelighenzia furlane.
O vin po lis “stars” furlanis, che a brilin tal firmament talian e internazionâl parcè che a àn puartât suntun nivel plui alt e slargjât une culture za condanade. A son talians, a fevelin e a resonin par talian, e si sintin come chei missionaris che a van inte Amazonie a cjapâ sù lis ultimis peraulis des tribûs in angunie. No par judâlis a riscatâsi, disponûts a murî cun lôr, ma come testimonis di un fat che impen di fâur dulî il cûr ur permet di fâsi biei intal grant breâr de culture uficiâl.
A son traditôrs dal lôr popul, ma si sintin benefatôrs, parcè che al è za un plasê che lôr a pierdin timp e dons par une categorie culturâl cussì meschine. A salvaran cualchi toc, cualchi sun, cualchi inmagjin par sistemâlu tun museu etnografic ideâl.
No plui in là “parcè che nol è il câs, cumò che si va viers la letaradure mondiâl”.
A cjapin premis vendint la piel e il sanc de lôr int. E no àn nancje il pudôr di dîur graziis a di chei che in gracie di lôr a an podût fâsi un non. Invezit a fasin come chel fi snaturât che al jere lât a sporcjâ su la tombe di sô mari. Volêso une prove? Cualchi non? Sgorlon, che al à vinçûts i premis doprant l’”humus” culturâl furlan, al va disint che un Stât nol à di strassâ bêçs par une lenghe e une culture limitade e aromai muarte. E no si vergogne a lâ a sgarfâ tun cimiteri par fâsi un non. Dongje di lui no pues no meti un pari David Marie Turoldo, “eterno emigrante” come che si definìs lui, o “ebreo errante” e sigainar come che lu definìs jo. Un om che si è simpri vantât des sôs lidrîs furlanis e che al fevele par talian parcè che al à robis masse impuartantis di dî. Un om che al à bandonât il Friûl di sô volontât, e no come i nestris emigrants che a scugnivin lâ par fuarce, e che ogni volte che al torne dongje par une fieste o par une medae,
“al cjate il so Friûl simpri mancul Friûl”.
Ma se ducj a fasevin come lui, nol varès cjatade nancje la tabele stradâl che e segnave il Friûl.
Par chel o dîs che si varès di vê plui clarece cun chescj “mostros culturâi”. Invezit di lâ a domandâur la caritât di une sbitiade, si varès di fâ come che si fâs cui parassits: spesseâ a distacâju de plante prime che a finissin di supâi il bon e di copâle. Naturalmentri, par parâju vie a buinis, si podarès ancje dâur une medae. Di mus.
(La Patrie dal Friûl n. 3-4 avrîl 1989) ■
pre ANTONI BELINE
IL FERÂL. Ce àno studiât i studiâts?............
In Jugn la scuele si è sierade e cun Lui lis ativitâts culturâls e sociâls a son fermis, lis vacancis a son a pene tacadis. Insegnants, mestris, professôrs, inteletuâi, predis, students a àn dut il timp par pensâ. Ur lassin chest articulut di pre Antoni di lei e meditâ in chest lunc timp di polse e di feriis.


text:
Preseât amì Dree Valcic,
in relazion al to editoriâl su la Patrie dal numar passât “E je ore di sentâsi in taule”, si permetìn di dîti che il riferiment a la mangjative no nus è plasût propit.
Tal câs in cuistion l’argoment al è seri: ni brusadulis, ni luianie, ni torte di spartî. Nol è nuie ce mangjâ.
A proposit di taulis, la taule dal Moviment Friûl e je simpri stade taronde come chê di Re Artù, ma come in chê di Re Artù si sentavin par just dirit i cavalîrs che a valevin.
Tal nestri câs cavalîrs che a valin a son ducj chei che si puedin identificâ par autonomiscj autentics a 360 grâts.
Masse di lôr si disin autonomiscj dome su cuistions particolârs, contingjentis, personâls o fintremai corporativis, ma no sot ogni face.
Par semplificâ si pues riclamâ autonomie par dîsi di no a la TAV, al eletrodot, a lis cassis sul Tiliment, a la discjarie da pît dal ort, ae piste ciclabile, ae soste vietade sot di cjase e v.i., ma no riclamâle par altris cuistions fondamentâls par che al vivi il Friûl, par esempli la lenghe, la universitât, la unitât dal Friûl, la resistence al nazionalisim di Stât che le fâs ancjemò di paron…
Dut câs, se ti interesse la nestre posizion, vele ca, te mandìn in zonte.
Mandi.
Marc De Agostini e Adrian Cescje
Al è propit tant curiôs e une vore interessant il fat che, a pene che si ipotize une tornade su la sene politiche-istituzionâl, daspò 20 agns di sospension, dal Moviment Friûl, e cun di plui competidôr potenziâl aes elezions regjonâls prossimis dal 2013, si scjadenin di bot tantis reazions. In primis di bande di chei che in chescj agns si son caraterizâts par une azion di negazion de esistence stesse dal MF, e par vêlu simpri esorcizât.
[…]
Nissune di chestis ‘vôs di alt nivel’ e à mostrât di seisi domandade prin e cun onestât cualis che a podaressin sei lis veris motivazions che a sburtaressin i ‘custodis’ dal partît dal autonomisim storic a fâ che e barlumi la ipotesi di une tornade dal simbul dal Moviment Friûl te competizion eletorâl pal rinovament dal Consei regjonâl dal an cu ven: se par câs chest al dipent de necessitât di tornâ a combati par une autonomie tradide o che e continue a sei tradide, e cualis che a saressin lis motivazions specifichis plui palesis che lu dimostrin. No! Si son preocupâts di altri. In cuale schirie, tra lis dôs principâls, che al varès vût di intropâsi! O di ce rapuart che o varessin vût di tiessi cun cierts ‘personaçs in etât’ e cun ‘cierte zoventût’ che si definìs autonomiste o che cussì e je presentade. Tal prin câs si trate di personaçs che tai timps che l’MF si bateve, dibessôl, pe autonomie dal Friûl e pai siei dirits primaris, a nadavin contents te melasse democristiane o a restavin fers al ‘verbum’ de centralitât dal lôr partît, tal stes moment che il furlan al veve di restâ chel des vilotis. Tal secont câs si trate di zovins tant ferbints, morbits e magari plens di volontât, tant che a àn pocje disposizion a dimostrâ lis lôr capacitâts, il lôr nivel di afidabilitât furlaniste, di onestât di intenzion, cu la umiltât necessarie (la stesse che e fo domandade a noaltris cuant che e vignì la nestre volte) ai sôi politics titolâts a garantî la continuitât tra l’autonomisim storic e chel ‘gnûf’ che vuê al covente, ven a stâi a chei che a custodissin il Moviment Friûl, lis sôs ideis, la sô azion storiche e lis sôs memoriis.
[…]
Ve che alore il Moviment Friûl al è ancjemò chi a riproponi il so program autonomist, di rimozion des injustiziis storichis e resintis a dam dal Friûl, al cîr di fâlu indreçantsi in primis a chei furlans che si ricognossin te aree culturâl-ideologjiche progressiste e libertarie, clamantju a fâ bloc o masse, no dome critiche ma … di sfondament, tal stes moment che si garantìs la sô autonomie di azion tal mieç de sene politiche.
Che a esistin altris fuarcis politichis ‘plui organizadis e cualificadis’, di çampe, di diestre o neoautonomistis in cundizion di sostituî il Moviment Friûl in cheste azion di liberazion a noaltris nol pâr propit. Magari cussì no! In dute francjece, no ricognossìn fuarcis politichis organizadis di diestre o di çampe par inviâ cun lôr un dialic par un program di azion comune. No lis viodìn. O viodìn sogjets che a crodin pardabon ae cause autonomiste e ‘ndi viodìn di altris che a nasin che la cause autonomiste e pues sei un optional in plui par rivâ un puest inte politiche regjonâl. Ai prins o sin disponibii e pronts a lassâ spazi e, se al è il câs, a cedi ancje il pas, ma o disìn ben clâr che la ‘gnove gjenerazion’ di autonomiscj e pues vê prospetivis ‘altis’ dome se si invie su la strade segnade dal MF, in continuitât cul MF e, par chel che al covente, e acete di sei valuade dal MF. Ai seconts o disìn che lis lôr ambizions no nus interessin e al è miôr che a ledin pe lôr strade.
[…]
Rivâts a cheste conclusion o si rassegnisi o, fate constatazion che se in 20 agns a fossin stadis personis e organizazions in cundizion di sostituî il MF par fâ miôr di ce che il MF al veve fat, chest al sarès za sucedût, nol reste che meti denant dai Furlans la ipotesi che il Moviment Friûl al torni a presentâsi. O sin convints che no sedin altris soluzions, massime in moments tant che chescj.
Che si rivi po a presentâ pardabon lis listis dal MF aes elezions regjonâls dal 2013 al è un altri discors. Al va dit, in fats, che dal 1993 lis fuarcis politichis di diestre, di çampe e la Lega Nord, cuntune volontât e responsabilitât che a passin dutis par traviers, si son metudis in cunvigne par meti dongje une leç eletorâl ad excludendum, fate in maniere di fâ deventâ se no impussibile, une vore dificoltose la semplice partecipazions aes elezions par chei partîts o grups etnics che no son za in Consei regjonâl. Di vôs che a rivin al pâr che si dedin da fâ par meti dongje ancjemò dificoltâts e gnûfs sbaraments.
[…]
Dit chest, pal rest il Moviment Friûl al sa ce fâ, daûr dal jutori che i vignarà di chei che autonomiscj intor pal Friûl a son pardabon.
Marc De Agostini e Adrian Cescje ■
LETARE. Rispueste al editoriâl di Dree Valcic su La Patrie di Otubar 2012Marc De Agostini e Adrian Cescje
Preseât amì Dree Valcic,


text:
I Sindics de Comunitât linguistiche furlane, rivade al primât di 138 adesions, si son dâts dongje in Assemblee. L’apel: “Tutele e promozion de marilenghe a judin a tignî viertis lis classis des scuelis tai paîs”. Tal 2022 la azion de Aclif e sarà orientade ae...
A la zentîl atenzion dai Sindics de Assemblee di Comunitât Linguistiche Furlane Convocazion de l’Assemblee anuâl da la Comunitât Linguistiche Furlane, Martars ai 12 di Avrîl a lis 5 e mieze sot sere, a Udin, al prin plan di Palaç Belgrado (vecje sede da la Provincie...
Comuns furlans fasêt come in Val di Aoste: concors publics cun prove in lenghe locȃl e liste regjonȃl dai segretariis; par la scuele model ladin cun il furlan lenghe veicolȃr. I stimui de cunvigne “Il furlan e altris lenghis minoritariis te aministrazion publiche”...


text:
Alef, Efasce, Ente Friuli nel Mondo e Eraple: a son i cuatri ents che a rapresentin la emigrazion furlane. La prime associazion, la Alef – sigle che e sta par “Associazione Lavoratori Emigrati del Friuli Venezia Giulia” – e fâs riferiment ae Cgil: ancje i sei uficis a son di cjanton cu la sede di Udin di chel sindicât. E je stade fondade tal 1968: vuê e conte 52 circui, une buine part di chescj a son concentrâts in Argjentine e li, tal 2005, e je nassude une associazion specifiche che ju coordene. Alef no si indrece dome ai emigrâts furlans e ai lôr dissendents, ma ancje ai imigrâts in Friûl. La ativitât di sostegn a pro dai prins e di integrazion a pro dai seconts e ven pandude midiant di une riviste e doi sîts web.
“Efasce – Pordenonesi nel mondo” e sta par “Ente Friulano Assistenza Sociale Culturale Emigranti”, istituzion volude de glesie di Concuardie-Pordenon. E, di fat, la associazion e je poiade a chê Diocesi, che dal 1907 e à volût jessi dongje e furnî assistence ai emigrants che a partivin di chê part dal Friûl. Vuê e opare midiant “segretariâts”, che a son sù par jù 120 e pal plui concentrâts in Argjentine. Di cualchi an, si à screât chel di Philadelphia, che al è cetant atîf e, pe sô struturazion, al è une sorte di zimul de cjase mari.
Ente Friuli nel Mondo al è nassût tal 1953: la sô sede si cjate a Udin, in vie dal sâl. E je la rêt plui grande di emigrants furlans e di lôr dissendents: 154 fogolârs furlans, cun 45 sedis di proprietât, par un totâl di 23 mil aderents (sù par jù). Al rapresente dutis trê lis provinciis furlanis e al da sostegn a cetantis ativitâts, de promozion de marilenghe, ae stampe di libris, ativitâts culturâls e di socializazion. La prossime assemblee dai socis e darà acet al Fogolâr numar 155: chel dal Michigan (Usa).
Misteri su la cuarte associazion. Eraple al sta par “Ente Regionale Acli per i Problemi dei Lavoratori Emigrati” e apont al varès la sede in vie Aquilee, al civic 22, li dal palaç de Acli. Il sît internet dut câs nol funzione plui, il numar di telefon al risulte “inesistent”. Nancje de stesse sede, là che o vin clamât, no san ce rispuindi, e a dirotin viers la segretarie regjonâl. No si sa se al à circui ator pal mont, ni il numar dai emigrâts che indi fasin riferiment.
Il panorame dai coregjonâi tal forest, in fin, si complete cun altris dôs associazions ricognossudis de Regjon tal 2012: Associazione Giuliani nel mondo (par Triest) e Sloveni nel mondo (pe minorance slovene).. ❚
✒ O.P.
Cuatri ents par rapresentâ la emigrazion furlane, plui o mancul atîfs............
Alef, Efasce, Ente Friuli nel Mondo e Eraple: a son i cuatri ents che a rapresentin la emigrazion furlane. La prime associazion, la Alef – sigle che e sta par “Associazione Lavoratori Emigrati del Friuli Venezia Giulia” – e fâs riferiment ae Cgil: ancje i sei uficis a son di cjanton cu la sede di Udin di chel sindicât. E je stade fondade tal 1968: vuê e conte 52 circui, une buine part di chescj a son concentrâts in Argjentine e li, tal 2005, e je nassude une associazion specifiche che ju coordene. Alef no si indrece dome ai emigrâts furlans e ai lôr dissendents, ma ancje ai imigrâts in Friûl. La ativitât di sostegn a pro dai prins e di integrazion a pro dai seconts e ven pandude midiant di une riviste e doi sîts web.